**Te rog frumos**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te rog frumos

Tu mi-ai cerut și azi, ți-am dat o pâine,

că pentru pâine, te-ai tot rugat mereu,

dar dacă îți dau o altă pâine mâine,

mă vei privi apoi, ca pe Dumnezeu!

Nu știu cum să fac, trecând pe lângă tine,

dăruindu-ți pâinea, să nu-mi mai mulțumești,

iar de-ți mai e foame, tremurând în ger,

de-ți voi da tot eu, mult râvnita pâine

pe mine tu, să nu mă mai privești

ci să-ți ridici privirea, evlavios spre cer,

Eu n-am făcut nimic, doar am deschis o poartă,

că alerg și eu, spre-același colț de Rai,

să nu-mi mai mulțumești, zborul să nu-mi tai,

că spre Raiul meu, pâinea ta mă poartă!

Iar de mă mai rogi, pâinea ți-o dau eu,

dar nu mă mai privi, cu ochii tăi blajini

ca și cum aș fi eu vreun Dumnezeu

chiar dacă-ți voi da, toată viața pâini!